Sporvogne fra Aarhus, hvor sporvejsdriften ophørte 7. november 1971, ventede man med i første omgang, da der var lokale planer om en veteransporvej.<ref>Ole Iskov i Palsbo og Søegaard (1990), s. 13-14.</ref> Der var flere mulige strækninger i spil, men den eneste, der nåede en nærmere behandling, var en fra [[Sankt Pauls Kirke (Aarhus)|Sankt Pauls Kirke]] til [[Chr. Filtenborgs Plads]] ved remisen på [[Dalgas Avenue]] med en mulig forlængelse derfra til [[Tivoli Friheden]]. Sporvejshistorisk Selskab ville gerne drive en museumssporvej i Aarhus, hvis [[Aarhus Kommune]] ville stille anlæg til rådighed og dække medlemmernes udgifter til transport og overnatning. Det sidste ville dog have kostet næsten lige så meget som almindeligt sporvejspersonale. Desuden ville den korte strækning mellem Sankt Pauls Kirke og Chr. Filtenborgs Plads formentlig ikke have været så attraktiv. Og derudover var [[Århus Sporveje]] (ÅS) betænkelige, da det i de sidste år havde knebet med andre trafikanters respekt for sporvognene.<ref>''Veteransporvej i Aarhus'' af Finn Hørsted. BYtrafik 5/2017, s. 19-20.</ref> Så resultatet blev, at Aarhus Kommune opgav planerne i efteråret 1972, og at foreningen i stedet fik foræret fire sporvogne fra Århus Sporveje.<ref>Palsbo og Søegaard (1990), s. 14 og 80-82.</ref><ref>Christensen og Hørsted, s. 56.</ref>
Bygninger,_konstruktioner_og_anlæg